Адмирал щэджащэ
Головко Арсений совет дзэ унафэщIщ, флотым и унафэщIщ, адмиралщ. 1927 гъэм щегъэжьауэ КПСС-м хэтащ. Хэку зауэшхуэм и зэманым Ищхъэрэ флотыр и унафэ щIэтащ. 1947 — 1950 гъэхэм — СССР-м и дзэ-тенджыз флотым и штаб нэхъыщхьэм, 1950 — 1952 гъэхэм — тенджыз флотым и штаб нэхъыщхьэм, 1952 — 1956 гъэхэм — Балтийскэ флотым и унафэщIщ, 1956 — 1962 гъэхэм — СССР-м и дзэ-тенджыз флотым и командующэ нэхъыщхьэм и япэ къуэдзэщ. 1946 — 1950, 1954 — 1958 гъэхэм Совет Нэхъыщхьэм и депутатщ.
1906 гъэм мэкъуауэгъуэм и 10-м (23-м) Прохладнэ станицэм (иджы Къэбэрдей-Балъкъэр Республикэм хыхьэ Прохладнэ къалэщ) къыщалъхуащ. И адэ Григорий и унагъуэр игъэшхэн щхьэкIэ лIыщIэу щытащ, ауэ абы къилэжь мащIэри яхурикъуртэкъыми, мэжэщIалIэхэт. Унагъуэр гугъуехь хэт пэтми, и къуэм щIэныгъэ иритыну щIэхъуэпс адэм ар щIегъэтIысхьэ церковно-приходской еджапIэм. Ар Арсений ехъулIэныгъэкIэ къиухащ. 1920 гъэм илъэс 14 зи ныбжь щIалэр комсомолым хохьэ, куэд дэмыкIыуи комсомол ячейкэм и секретару хах.
1922 гъэм ар Дон Iус Ростов рабфакым щыщIотIысхьэ. А илъэсхэм Арсений зэдихьащ еджэнри лэжьыгъэри — кхъухь тедзапIэм хьэлъэзехьэу щыIащ.
Рабфакыр къиуха нэужь, ар Москва макIуэ, икIи Темирязевым и цIэр зезыхьэ мэкъумэш академием щIотIысхьэ. АрщхьэкIэ, еджапIэр къригъэгъанэри, 1925 гъэм ВЛКСМ-м и Комитет Нэхъыщхьэм Головкор флотым игъэкIуащ. Абдеж щегъэжьауэ Головком и гъащIэр епхауэ щытащ хэкум и дзэ-тенджыз флотым. Дзэ, политикэ зэщIэузэдэныгъэхэм я отличник Головкор Фрунзе М. В. и цIэр зезыхьэ дзэ-тенджыз училищэм еджапIэ ягъакIуэ. Училищэм щIэсу, 1927 гъэм ар коммунист партым хыхьащ. ЕджапIэр къиуха нэужь, Тенджыз ФIыцIэ флотым къулыкъу щищIэну ягъакIуэ. Мазэ бжыгъэ нэхъ дэмыкIыу ар къыщыхутащ Каспий икIи къулыкъу нэхъыщхьэ зэхуэмыдэхэм пэрытащ. 1932 гъэм и гъатхэм щегъэжьауэ псы щIагъ щIытI бригадэм и унафэщIу щытащ. Куэд дэмыкIыу ар Хы Хуэм флотым и торпедэ катерхэм я штабым и унафэщI ящI. 1938 гъэм Головко Арсений Ворошилов К. Е. и цIэр зезыхьэ дзэ-тенджыз академиер ехъулIэныгъэхэр иIэу къеух. Совет Правительствэм къалэн къыщищIар нэсу зэригъэзэщIам папщIэ «Вагъуэ Плъыжь» орденыр къратащ.
1940 гъэр екIуэкIырт. ЕтIуанэ дунейпсо зауэм и мафIэр Европэм щхьэщытт. Гитлер и дзэм Варшавэрэ Прагэрэ, Венэрэ Парижрэ яубыдауэ, Совет Союзым и гъунапкъэм къыхуеIэрт, Головкор Ищхъэрэ флотым и унафэщIу щагъэувам.
ИлъэсихкIэ Головко Арсений зэрихьащ а къулыкъур. Зауэм и япэ махуэхэм щегъэжьауэ бийм зэтрикъутэну хэтт Ищхъэрэ флотыр, Кольскэ хытIыгуныкъуэр къэралым къыгуигъэщхьэхукIыу, Мурманск, Полярный флотхэр зыIэригъэхьэну и нэрыгът. Ауэ къехъулIакъым. Совет морякхэр фашистхэм япэщIэувэри, я мурад бзаджэр зэпаудащ.
Ищхъэрэ тенджызым и теплъэр щIыуэпсым и ткIиягъкIэ къэIуэта хъуркъым. Атлантикэм къикIыу Баренцевэ тенджызым и ипщэ-къухьэпIэ лъэныкъуэмкIэ къиху хуабэм и фIыгъэкIэ, абы трищIэ мылыр зэран мыхъуу илъэс хъурейкIэ дзэ хуэIухуэщIэхэр щебгъэкIуэкI мэхъу. Ауэ Баренцевэ, Белая тенджызхэм я ищхъэрэ, къуэкIыпIэ лъэныкъуэхэм, Карскэ тенджызым щIымахуэм мыл трещIэри, кхъухь щызекIуэфынукъым. ЩIэх-щIэхыурэ къыкъуэу жьапщэшхуэхэр, псом хуэмыдэу бжьыхьэмрэ щIымахуэмрэ, пшагъуэр, уэсукхъуэр егъэлеяуэ зэран хуэхъурт кхъухьхэмрэ авиацэмрэ. Ауэ пшагъуэр сэбэп хъурт конвойхэр щэхуу зэпрышынымкIэ, десантхэр игъэтIысыкIынымкIэ. Апхуэдэщ Северым и щIыуэпсыр!
Совет Союзым къытеуэну зыщагъэхьэзырым, фашистхэм Норвегие Ищхъэрэмрэ Финляндие Ищхъэрэмрэ хьэзыру щаIыгъащ зы финн корпусрэ нэмыцэ корпуситIрэ. Ар «Норвегия» армэм хуагъэкIуат. АбыкIэ бийм и мурадт Мурманскрэ Ищхъэрэ флотым и базэ нэхъыщхьэмрэ зыIэригъэхьэну, Киров гъущI гъуэгур иубыду, Кольскэ хытIыгуныкъуэр къэралым къыгуигъэщхьэхукIыну, совет Карелиер къиухъуреихьу, Белая тенджызыр Архангельск нэскIэ зыIэригъэхьэну. Нэмыцэ-фашист зэрыпхъуакIуэхэм я мурад бзаджэр икIэщIыпIэкIэ зрагъэхъулIэну хуейт, абы папщIи нэхъыбэу къагъэсэбэпыр авиацэрэ щIырытет къарурэт. Лагъымгъауэхэм я къару фIыцIэр траунэщIэну хуейт Полярнэмрэ Мурманскрэ, Беломорскэ, Балтийскэ кIэнауэхэм я псыIудзапIэхэр якъутэныр я гуращэт. Апхуэдэуи, Ищхъэрэ тенджызым щекIуэкIынур Балтийскэм къыгуагъэщхьэхукIынут.
5-нэ хьэуа флотым и дзэ кхъухьлъатэхэр, Финляндием и дзэ-хьэуа къарухэр, фашистхэм я транспорт авиацэр Заполярьем щыIэт. Ищхъэрэ флотым пэщIагъэувэну хухахат кхъухьлъати 170-м нэблагъэ, абы щыщу 100-р лагъым зыгъауэт. Абдеж фронтым и кIыхьагът километр 300-м щIигъу.
Ди армэм и ижьырабгъу лъэныкъуэр, Мурманск хуэгъэзар, Ищхъэрэ флотым къыщIиIыгъэт. Ди къэралым ар и флот нэхъыщIэ дыдэти, зауэм ирихьэлIэу кхъухь куэд иIэтэкъым. Эскадрон лагъымгъауэу 8, псыщIагъым щызекIуэ кхъуафэжьейуэ 15 иIэу арат. Кхъухьхэм гъэувыпIэу къыхуагъэсэбэпырт Мурманскэ, Кольскэ бухтэхэм, Мотовскэ псыдэжым я кхъухь тедзапIэхэр. Мурманск шынагъуэр къыхуэкIуэу щыхуежьэм щегъэжьауэ, совет щIырытет частхэмрэ флотымрэ зэрыщIэу бийм пэщIэуващ. Тенджыз лъэсыдзэм и десантхэр сэбэпышхуэ хуэхъуащ Совет Армэм. Ищхъэрэ флотым Iэмал къылъыкъуэкIащ псыщIагъым щызекIуэ и кхъуафэжьейхэмрэ авиацэм и ныкъуэмрэ Петсамэрэ КиркенескIэ зызыгъазэ бийм пэщIагъэувэну. Транспорти 10-м нэблагъэ псым щIрагъэлъэфауэ щы- тащ (языныкъуэхэм зауэлIхэри зэрису).
Запольярьем щыIэ нэмыцэ флотыр хуейт и тенджыз коммуникацэхэр Норвегие Ищхъэрэм и Iуфэм щигъэбыдэну, апхуэдэуи ди тенджыз зекIуапIэхэр къызэпиудыну. Ауэ Головко Арсений и унафэм щIэт ди Ищхъэрэ флотым къимыкIуэту фашистхэм я зауэ хуэIухуэщIэхэр зэтракъутэрт, 14-нэ армэм и тенджыз Iуфэ флангыр даIыгът.
СССР-м и дзэ-тенджыз флотым и наркому щыта, Совет Союзым и ЛIыхъужь Кузнецов Н. Г. Головком теухуауэ жеIэж: «Головко Арсений къыщысцIыхуам зауэр къэхъеятэкъым иджыри. Ар езым и арэзыныгъэкIэ Испанием щызэуат, Каспийскэ, Амурскэ флотилиехэр и нэIэ щIэтт. 1940 гъэм и бадзэуэгъуэм ар Ищхъэрэ щIыналъэм ягъэкIуащ. Сэ фIыуэ сигу изубыдащ 1940 гъэм а щIыпIэм кIуа гъуэгур. ФокIадэм и пэщIэдзэм Мурманск щегъэжьауэ Архангельск нэс дыкIуащ. Бухтэрэ псыдэжу дызыхуэзэм дыкъыщызэтеувыIэрт. Дунейр иджыри хуабэт, ауэ Иокангэ нэгъабэрей уэс телът. ПсыщIагъ кхъуафэжьейхэмрэ авиацэмрэ Ищхъэрэ щIыналъэм щаIэ мыхьэнэм щытепсэлъыхькIэ, абы и дэтхэнэ псалъэри хьэкъ пщыхъурт. Гу лъумытэу къанэртэкъым абы и унафэ щIэт дэтхэнэми бгъэдыхьэкIэ зырыз къазэрыхуигъуэтыфым, езым щIэныгъэ зэриIэм, ар зауэ IэнатIэми къызэрыщигъэсэбэпыфым. Зауэр къэхъейри, ар иухыху Арсений флотым щыIащ. Адмирал Головкор дзэ-тенджыз флотым и унафэщI нэхъ Iущ дыдэхэм, щапхъэ зытраххэм ящыщт, абы пщIэ иIэт. Абы и фэеплъыр ихъумэнущ тенджызым зи гъащIэр епха дэтхэнэми».
1943 гъэм Ищхъэрэ флотым зэхэуэхэм щагуащIэгъуэт. Флотым тенджыз коммуникацэхэр ерыщу ихъумэрт, бийр игъэщхьэрыуэрт. Флотым пыщIэныгъэ яхуиIэт Карельскэ фронтым и приморскэ флангым и зауэлIхэм. Беломор дзэ флотилием щIыгъуу абы иIэт кхъухь 200, кхъухьлъатэ 500. Флотым щыIэ псыщIагъ зауэлIхэр ерыщу япэщIэтт бийм. Илъэсым и кум абыхэм къагухьащ хы Хуэмым и псыщIагъырыкIуэ кхъухьым ис зауэлIхэри. Тенджызым и кууагъым фашистхэм Iэмал яритырт я хьэлъэхэр Iуфэм пэмыжыжьэу зэпрашыну. Япэ рангым и капитан Колышкин И. А. и унафэм щIэт бригадэм и псыщIагъырыкIуэ кхъуафэжьейхэр Iэмал екIуэу- рэ бийм и конвойхэм удын ирадзырт.
Ищхъэрэ флотым и моряк щхьэмыгъазэхэм къызэпаудащ бийм а щIыпIэм хуиIа мурад бзаджэхэр. Абыхэм ягъэбыдащ Карельскэ фронтым и фланг ижьыр. Илъэсым къриубыдэу транспорт 432-м я конвойхэр зэпрашащ, совет мылкъутэхэр Арктикэм кърашыжащ, бийм и кхъухьи 180-рэ щIагъэтIысыкIащ, и зауэ транспортрэ кхъухьу 43-рэ якъутащ. Илъэсым и кIуэцIым Ищхъэрэ флотым и кхъухьи 8-м Бэракъ Плъыжь къыхуагъэфэщащ, кхъухьи 5 гвардейскэ хъуащ, моряки 10-м «Совет Союзым и ЛIыхъужь» цIэ лъапIэр хуагъэфэщащ.
Адмирал Головком Хэку зауэшхуэм щигъэлъэгъуа лIыхъужьыгъэм папщIэ къыхуагъэфэщащ Бэракъ Плъыжь орденитху, Ушаковым и орденым и япэ нагъыщэу тIу, Нахимовым и орденым и япэ нагъыщэр, Вагъуэ Плъыжь орденитху, медаль куэд. Норвегием и ищхъэрэ лъэныкъуэр бийм зэрыщихъумам папщIэ абы и правительствэм Головко А. Г. къритащ Олафа Щихъым и орденыр.
Адмирал Головкор Ищхъэрэ флотым щекIуэкIа зэхэуэхэм кIэлъыплъа къудейкъым, атIэ езыр и курыкупсэм хэтащ.
Абы и унафэ щIэта морякхэм щIыхь пылъу ягъэзэщIащ я зауэлI къалэныр, зэхэуэ гуащIэхэм къимыкIуэту щахъумащ щIыналъэм и щхьэхуитыныгъэр.
Хэкуми игъэлъэпIащ абыхэм я лIыхъужьыгъэр. «Совет Союзым и ЛIыхъужь» цIэ лъапIэр хуагъэфэщащ Ищхъэрэ флотым и моряк 85-м, абыхэм ящыщу 3-м а цIэр щэнейрэ къыфIащащ. Моряк мини 10-м щIигъум иратащ Совет Союзым и орденхэмрэ медалхэмрэ.
Головко Арсений дунейм ехыжащ 1962 гъэм. «Правда» газетым абы щыгъуэ итхащ: «Сыт хуэдэ IэнатIэ пэрымытами, Головко Арсений ар ирихьэкIащ жыджэру, жэуаплыныгъэ зыхэлъ, узэчэнджэщ хъу унафэщIу щытащ. Абы и гъащIэри и гуащIэри щапхъэт, коммунизмэр гъэувыным, Хэкум зэрызихъумэж къарур гъэбыдэным зыкъригъэлыртэкъым».
Прохладнэ къалэм Головком и цIэр щыфIащащ абы и уэрам нэхъыщхьэхэм ящыщ зым. Апхуэдэуи абы дэт курыт школ №4-ми лIыхъужьым и цIэр зэрехьэ. Къалэкум и парк цIыкIухэм ящыщ зым адмиралым и фэеплъ щагъэуващ.
Головко Арсений и цIэр зэрахьэ Налшык, Североморск, Балтийское, Кривой Рог къалэхэм я уэрам зырызым. КъБР-м щыIэ Къулъкъужын Ищхъэрэм и зы уэрамми абы и цIэр зэрехьэ.
Адмиралым и цIэр фIащауэ щы- тащ Тенджыз ФIыцIэ флотым и ракетэ крейсерым («Адмирал Головко»).
Пщыбий СулътIан,
зауэмрэлэжьыгъэмрэ я ветеран, абыхэм я республикэЖылагъуэсоветым и президиумымхэт.
